รัฐมนตรีว่าการกระทรวงการท่องเที่ยวและกีฬา ย้ำปิดสถานบันเทิงตี 4 แค่แนวคิด
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า จากกรณีเครือข่ายต้านน้ำเมา ยื่นหนังสือถึง รัฐมนตรีว่าการกระทรวงการท่องเที่ยวและกีฬา ค้านนโยบายเปิดสถานบันเทิงถึงตี 4 เมื่อวันที่ 22 สิงหาคม ที่ผ่านมานั้น ณ กระทรวงการท่องเที่ยวและกีฬา ตนอยากย้ำในแนวคิดเรื่องมาตรการขยายเวลาปิดสถานบริการจาก ตี 2 ไป ตี 4 ว่าไม่ได้ต้องการปูพรมทำทั่วประเทศ แต่จะจัดโซนนิ่งเฉพาะแหล่งท่องเที่ยวยอดนิยมของชาวต่างชาติเท่านั้น         ก่อนจะดำเนินการในเรื่องนี้ ทางกระทรวงฯได้วางแผนที่จะให้มีการทำ workshop ร่วมกันระหว่างภาครัฐและภาคเอกชนที่เกี่ยวข้อง เพื่อให้ได้ผลสรุปว่าจะมีผลดีและผลเสียอย่างไร และตนขอยืนยันว่า สิ่งที่คำนึงถึงที่สุดคือมาตรการดังกล่าวจะต้องไม่กระทบต่อศีลธรรมอันดีของประเทศ ต่อเยาวชน และประชาชนทั่วไป จะต้องได้รับการปกป้องคุ้มครองไม่ให้ได้รับผลกระทบที่ไม่ดีจากมาตรการดังกล่าว ความสงบเรียบร้อยของประเทศ และการมีสังคมที่ดีเป็นสิ่งที่ตนคำนึงถึงตลอด ซึ่งในเรื่องนี้ตนเปิดกว้างในทุกความเห็น อยากให้ทุกคนได้คุยและหารือกัน หามาตรการใหม่ๆ ด้วยกัน และร่วมกันผลักดันให้ประเทศไทย เป็นเมืองท่องเที่ยวที่ ปลอดภัย สะอาด ไม่เอารัดเอาเปรียบนักท่องเที่ยวทั้งชาวไทยและชาวต่างประเทศ ที่สำคัญที่สุดคือทุกคนได้รับประโยชน์จากอุตสาหกรรมการท่องเที่ยว รวมถึงมีความรับผิดชอบร่วมกัน        ทั้งนี้ รัฐมนตรีว่าการกระทรวงการท่องเที่ยวและกีฬา กล่าวเพิ่มเติมเกี่ยวกับเรื่องนี้ว่าเป็นเพียงแนวคิดเบื้องต้นที่ต้องการนำมาช่วยพยุงรายได้จากการท่องเที่ยวในช่วงที่เศรษฐกิจทุกด้านของประเทศไทยมีการชะลอตัว ซึ่งการดำเนินการก็วางแผนไว้ว่าจะกำหนดเป็นโซนนิ่งเท่านั้น โดยในขณะนี้ ได้มอบหมายให้การท่องเที่ยวแห่งประเทศไทย (ททท.) ลงพื้นที่เพื่อสำรวจและศึกษาหาข้อมูลจากทุกภาคส่วนและทุกๆด้าน เพื่อมาวิเคราะห์ถึงผลดีผลเสียให้ปรากฏความชัดเจน แล้วจึงค่อยเดินหน้ากันต่อไป         อย่างไรก็ตามต้องขอขอบคุณเยาวชน นักศึกษา ตลอดจนกลุ่มเครือข่ายต่างๆ ที่มาร่วมบอกเล่าแนวคิดและความรู้สึก ซึ่งถือเป็นเรื่องดีที่ได้มีโอกาสแลกเปลี่ยนทัศนคติระหว่างกัน กระทรวงการท่องเที่ยวและกีฬายินดีรับฟังทุกความคิดเห็นของทุกกลุ่มทุกฝ่ายและนำมาเป็นข้อมูลประกอบการพิจารณาเพราะเราต่างก็มีจุดมุ่งหมายเดียวกันคือทำให้เศรษฐกิจของประเทศไทยมีความเข้มแข็งมีความยั่งยืน